CELEX: 52013PC0857
Language: fi
Date: 2013-12-04
Title: Ehdotus NEUVOSTON SUOSITUS harjoittelun laatupuitteista

|
			
		
		
		52013PC0857
		
			Ehdotus NEUVOSTON SUOSITUS harjoittelun laatupuitteista /* COM/2013/0857 final - 2013/0431 (NLE) */
			
				
		
		
			
			   	PERUSTELUT
1.           EHDOTUKSEN TAUSTA
Viimeisten kahden
vuosikymmenen aikana työharjoittelusta on tullut nuorille tärkeä reitti
työmarkkinoille pääsyssä. Nuorten
työllistymismahdollisuuksien ja tuottavuuden edistäminen on avaintekijä heidän
työmarkkinoille pääsyssään. Vaikka harjoittelu on yhä
useammin työmarkkinoidemme vakiopiirre, tämän käytännön yleistyminen on
kuitenkin lisännyt huolta oppimissisällöstä ja työehdoista. Jotta harjoittelu
tosiasiallisesti helpottaa työhön pääsyä, sen on tarjottava laadukas oppimissisältö
ja asianmukaiset työehdot, eikä harjoittelu saa olla varsinaisen työpaikan
halpa korvike.
Joulukuussa 2012
komissio esitti nuorisotyöllisyyspaketin[1], jossa käynnistettiin
harjoittelun laatupuitteita koskeva työmarkkinaosapuolten toisen vaiheen
kuuleminen[2]
Euroopan parlamentin[3]
ja Eurooppa-neuvoston[4] useasti esittämän pyynnön jälkeen. Komission toteuttamassa asiaa koskevassa kuulemisessa[5]
sekä muissa tutkimuksissa ja kyselyissä ilmeni useita ongelmia, jotka
vaikuttavat nykyään EU:ssa tarjottaviin harjoittelujaksoihin. Ongelmat koskevat
erityisesti kahta seuraavaa osa-aluetta:
·        
riittämätön oppimissisältö (harjoittelijoita
pyydetään tekemään vähäpätöisiä tehtäviä) 
·        
epäasianmukaiset työehdot (esim. pitkä työaika,
terveys- ja turvallisuusriskien tai työperäisten riskien puutteellinen
kattaminen, pieni palkka/korvaus tai ei lainkaan palkkaa/korvausta, epäselvä
oikeudellinen tilanne ja pitkittynyt kesto).
Lisäksi sidosryhmät korostivat, että
palkattoman tai matalapalkkaisen harjoittelun suuri osuus voi aiheuttaa
tasavertaiseen pääsyyn liittyvän ongelman[6]
ja johtaa myös suuntaukseen, jossa palkalliset työntekijät korvataan
harjoittelijoilla.[7]
Harjoittelijoille ei myöskään aina kerrota selvästi, saavatko he palkan tai
korvauksen, tai tiedoteta keskeisistä työehdoista, kuten terveys- ja
tapaturmavakuutuksesta tai lomaoikeuksista.
Lisäämällä harjoittelun oppimissisällön ja
työehtojen avoimuutta tehostetaan työmarkkinoiden toimintaa. Vuonna 2013
tehdyn harjoittelua koskevan Eurobarometri-tutkimuksen perusteella työehtojen
avoimuutta harjoittelupaikkailmoituksissa voitaisiin lisätä.
Jäsenvaltioiden
sääntelykehyksissä yleisesti ja erityisesti sääntelyn tiukkuudessa on suuria
eroja sekä harjoittelutyyppien että jäsenvaltioiden välillä. Joissakin
jäsenvaltioissa harjoittelulle ei ole oikeudellista määritelmää. Sääntely on
nykyään kovin hajanaista eivätkä laatuvaatimukset ole yleisesti käytössä, ja yhteinen näkemys siitä, mitä harjoittelu on ja mitkä ovat sen
vähimmäisvaatimukset, voisi auttaa muotoilemaan jäsenvaltioiden menettelytapoja
ja sääntelyperiaatteita. Lisäksi on näyttöä
siitä, että kansainvälinen harjoittelu on hyvin vähäistä[8], vaikka nuorten
liikkuvuusaste on erittäin korkea esimerkiksi Erasmus-ohjelmassa. Tämä on
merkittävä menetetty mahdollisuus pyrittäessä vähentämään nuorisotyöttömyyttä
liikkuvuuden kautta, sillä kansainvälinen harjoittelu voisi olla avaintekijä
autettaessa nuoria työskentelemään toisessa jäsenvaltiossa. Euroopan laajuiset harjoittelun laatupuitteet auttaisivat
käsittelemään kansainvälisen harjoittelun vähäistä määrää. Ne
auttaisivat puuttumaan yhteen rajatylittävän liikkuvuuden keskeiseen esteeseen
eli tiedon puutteeseen alalla, jolla sääntely on hyvin hajanaista. Harjoittelun laatupuitteiden kehittäminen on
oleellista myös pyrittäessä hyödyntämään EURES-portaalia työharjoittelussa,
mitä Eurooppa-neuvosto pyysi kesäkuussa 2012 antamissaan päätelmissä[9].
Käsitelläkseen useiden jäsenvaltioiden
erittäin suurta nuorisotyöttömyyttä ja noudattaakseen aikaisempia sitoumuksia
komissio esitti ehdotuksen suositukseksi nuorisotakuun perustamisesta[10], ja neuvosto hyväksyi
ehdotuksen 22. huhtikuuta 2013[11].
Suosituksessa kehotetaan jäsenvaltioita varmistamaan, että kaikille enintään
25-vuotiaille nuorille tarjotaan laadukas työ-, jatkokoulutus-, oppisopimus-
tai harjoittelupaikka neljän kuukauden kuluessa työttömäksi joutumisesta tai
virallisen koulutuksen päättämisestä. Harjoittelua koskevilla
laatuvaatimuksilla on oleellinen merkitys suosituksen tehokkaan täytäntöönpanon
kannalta.
Nyt esitettävällä ehdotuksella neuvoston
suositukseksi pyritään näin ollen varmistamaan, että harjoittelu helpottaa
tehokkaasti siirtymistä koulutuksesta työelämään ja parantaa siten nuorten
työllistymismahdollisuuksia. Ehdotuksessa annetaan ohjeita, joilla voidaan
varmistaa laadukas oppimissisältö ja asianmukaiset työehdot. Siinä esitetään
myös yhteenveto siitä, miten komissio tukee jäsenvaltioiden toimintaa EU:n
rahoituspuitteiden, hyvien käytäntöjen jakamisen ja seurannan avulla. Ehdotus
kattaa niin kutsutut avointen markkinoiden harjoittelujaksot eli harjoittelijan
ja harjoittelun tarjoajan (yrityksen, voittoa tavoittelemattoman yhteisön tai
julkisen sektorin laitoksen) välillä sovitut harjoittelujaksot, joissa ei ole
osallisena kolmatta osapuolta ja jotka yleensä suoritetaan opintojen päätyttyä
ja/tai työnhaun yhteydessä. Ehdotetussa suosituksessa ei käsitellä
harjoittelujaksoja, jotka ovat osa akateemisia ja/tai ammatillisia
opetussuunnitelmia tai alan koulutusvaatimuksiin kuuluvaa työharjoittelua
(esim. lääketiede ja arkkitehtiopinnot).
Ehdotukseen liittyy vaikutusten arviointi,
jossa esitetään sidosryhmien kuulemisten tulokset, tarkastellaan
yksityiskohtaisemmin harjoitteluun liittyviä ongelmia, käsitellään
oikeudellisia ja toissijaisuuskysymyksiä sekä analysoidaan mahdollisia
vaihtoehtoja ongelman ratkaisemiseksi.
2.           KUULEMISTEN JA
VAIKUTUSTENARVIOINTIEN TULOKSET
Julkinen kuuleminen
Komissio kuuli monia eri sidosryhmiä
harjoitteluun liittyvistä ongelmista ja mahdollisista ratkaisuista.
Huhti–heinäkuussa 2012 toteutetussa julkisessa
kuulemisessa ammattijärjestöt, kansalaisjärjestöt, nuorisojärjestöt,
koulutuslaitokset ja useimmat yksittäiset vastaajat kannattivat yleisesti
komission aloitetta. Vaikka työnantajajärjestöt, kauppakamarit ja jäsenvaltiot
yleisesti ottaen kannattivat aloitetta, ne viittasivat usein siihen, että
puitteiden on oltava riittävän joustavat, jotta voidaan ottaa huomioon
erilaiset kansalliset käytännöt.
Useimmat vastaajat hyväksyivät komission
analyysin (kirjallinen harjoittelusopimus, selkeät tavoitteet ja oppimissisältö[12], rajallinen kesto,
asianmukainen sosiaaliturva jne.). Yritykset ja jotkin työnantajajärjestöt
väittivät, etteivät palkkaus- ja sosiaaliturvakysymykset kuulu EU:n
toimivaltaan.
Työmarkkinaosapuolten kuuleminen
Kaksivaiheinen
työmarkkinaosapuolten kuuleminen harjoittelun
laatupuitteita koskevasta ehdotuksesta toteutettiin lokakuun 2012 ja helmikuun 2013 välillä.
Työmarkkinaosapuolet toistivat julkisessa kuulemisessa esittämänsä kannan.
Ammattijärjestöt vaativat voimakkaampaa aloitetta, ja työnantajat olivat
huolissaan joustavuudesta ja yrityksille aiheutuvasta rasitteesta. Ne eivät
kuitenkaan aloittaneet Euroopan unionin toiminnasta tehdyn sopimuksen
(SEUT-sopimuksen) 154 artiklan mukaisia neuvotteluja mahdollisesta
sopimuksesta.
EAY, BusinessEurope, UEAPME ja CEEP esittivät
11. kesäkuuta 2013 sosiaaliseen vuoropuheluun liittyvien
neuvottelujen tuloksena nuorisotyöllisyyden toimintapuitteet (Framework of
Actions on Youth Employment), joissa todettiin, että komissio aikoo laatia ehdotuksen
neuvoston suositukseksi eurooppalaisista harjoittelun laatupuitteista.
Työmarkkinaosapuolet aikovat toteuttaa lisää neuvostoon ja Euroopan
parlamenttiin kohdistuvia yhteisiä toimia, jotka perustuvat tulevaan komission
ehdotukseen neuvoston suositukseksi eurooppalaisista harjoittelun
laatupuitteista.
Pienet ja keskisuuret yritykset
(pk-yritykset)
Pk-yrityksille tehtiin
maalis–kesäkuussa 2013 testi, jossa tutkittiin pk-yritysten tarjoaman
harjoittelun laatua työantajan näkökulmasta ja arvioitiin harjoittelun laatupuitteisiin
liittyvistä mahdollisista toimista aiheutuvia sääntöjen noudattamiseen
liittyviä kustannuksia. Kyselyyn vastasi kaikkiaan 914 pk-yritystä. Testi
toi selkeästi esiin harjoittelun merkityksen työpaikkojen luomisessa
pk-yrityksiin, ja valtaosa kyselyyn osallistuneista (71,9 %) piti
harjoittelua keinona valita ja kouluttaa tulevia työntekijöitä. Se myös
vahvisti, että ylivoimainen enemmistö pk-yrityksistä (yhdeksän kymmenestä)
pitäisi ehdotettuja laadun osatekijöitä sopivina.
Harjoittelua koskeva Eurobarometri-tutkimus
Toukokuussa 2013 EU:n
27 jäsenvaltiossa ja Kroatiassa tehtiin Eurobarometri-tutkimus
harjoittelun laatuun liittyvistä huolenaiheista. Tässä kaikkien aikojen
ensimmäisessä kyseisestä aiheesta tehdyssä EU:n laajuisessa edustavassa tutkimuksessa
saatiin muun muassa seuraavat tulokset:
·        
Tutkimus vahvisti harjoittelun yleisyyden:
46 prosenttia 18–35‑vuotiaista kyselyyn osallistuneista oli
suorittanut vähintään yhden harjoittelun.
·        
Joka kolmatta harjoittelua pidettiin
epätyydyttävänä työehtojen (25 % kaikista harjoitteluista),
oppimissisällön (18 %) tai molempien osalta.
·        
Kansainvälisen harjoittelun harvinaisuus (9 %
kaikista harjoitteluista) johtuu lähinnä tiedon puutteesta: 38 prosenttia
niistä, jotka olisivat olleet kiinnostuneita siitä, mainitsi, ettei muiden
jäsenvaltioiden harjoittelusäännöksistä ole riittävästi tietoa.
Eurobarometri-tutkimuksen tuloksiin
perustuneessa ekonometrisessa analyysissa todettiin merkittävä yhteys
harjoittelun laadun ja ”työllistymistulosten” välillä. Toisin sanoen
huonotasoisen harjoittelun suorittaneet löysivät myöhemmin huomattavasti
epätodennäköisemmin työpaikan.
Vaikutusten arviointi
Työmarkkinaosapuolten toisen vaiheen
kuulemiseen liittyi harjoittelun laatuun liittyviä ongelmia koskeva
analyyttinen asiakirja[13],
jossa tarkastellaan mahdollisia poliittisia toimia.
Kyseistä asiakirjaa laajennettiin
vuonna 2013 kattavaksi vaikutusten arvioinniksi[14] lisäämällä siihen harjoittelujen määrää ja laatua koskevia tietoja,
joita ei ollut aiemmin saatavilla, sekä esittämällä uutta näyttöä laadun ja
työllisyysnäkymien välisestä yhteydestä. Vaikutusten arvioinnissa määritetään ja analysoidaan toimintavaihtoehtoja
laadukkaiden harjoittelujaksojen osuuden lisäämiseksi etenkin antamalla
”parhaita käytäntöjä” koskevia vaatimuksia ja estämällä työnantajia tarjoamasta
huonotasoisia harjoittelupaikkoja. Siinä analysoidaan myös uusia avoimuutta
koskevia ehdotuksia, jotta nuorten olisi helpompi tunnistaa laadukkaat
harjoittelupaikat.
Vaikutusten arvioinnissa
tarkastellaan lähtötilanteen lisäksi neljää seuraavaa vaihtoehtoa:
·        
tietoja sisältävän verkkosivuston perustaminen
·        
vapaaehtoisten laatumerkkien käyttöönotto
·        
ehdotus neuvoston suositukseksi
·        
ehdotus direktiiviksi.
Vaikutusten arvioinnissa
todetaan, että vaikuttavin, tehokkain ja oikeasuhteisin vaihtoehto olisi se,
että komissio esittää ehdotuksen neuvoston suositukseksi harjoittelun
laatupuitteista ja että jäsenvaltiot saattavat suosituksen osaksi kansallista
käytäntöä ja/tai oikeusjärjestelmää.
Siinä suositeltaisiin,
että jäsenvaltiot varmistavat kirjallisen harjoittelusopimuksen pakollisuuden.
Sopimus sisältäisi tiedot harjoittelun oppimistavoitteista, työehdoista, siitä,
maksetaanko palkkaa/korvausta, sovellettavasta EU:n ja kansallisesta
lainsäädännöstä johtuvista oikeuksista ja velvoitteista sekä harjoittelun
kestosta.
Avoimuutta koskevilla lisävaatimuksilla
luotaisiin myös kannustimia laadukkaaseen harjoitteluun ja/tai esteitä
huonotasoiselle harjoittelulle.
Parhaaksi
arvioidun vaihtoehdon mukaan harjoittelupaikkailmoituksissa olisi mainittava,
maksetaanko harjoittelusta vai ei, ja jos maksetaan, palkan/korvauksen taso.
Harjoittelun tarjoajia pyydettäisiin ilmoittamaan myös niiden harjoittelijoiden
osuus, joille tarjottiin työsopimusta harjoittelun päätyttyä.
3.           EHDOTUKSEN OIKEUDELLINEN
SISÄLTÖ
Oikeusperusta
Tämän ehdotuksen oikeusperustana ovat
SEUT-sopimuksen 153, 166 ja 292 artikla. SEUT-sopimuksen 292 artiklan
mukaan neuvosto voi antaa komission ehdotuksesta suosituksia EU:n toimivaltaan
kuuluvilla aloilla.
SEUT-sopimuksen 153 artiklan mukaan
unioni tukee ja täydentää jäsenvaltioiden toimintaa aloilla, joita ovat muuan
muassa työehdot, työntekijöiden sosiaaliturva ja sosiaalinen suojeleminen sekä
työmarkkinoilta syrjäytyneiden henkilöiden integroiminen ja sosiaalisen
syrjäytymisen torjuminen. Euroopan unionin tuomioistuimen oikeuskäytännön
mukaan palkalliset harjoittelut kuuluvat 153 artiklan soveltamisalaan.
Jotta oikeusperusta kattaa
myös palkattomat harjoittelut, siihen lisättiin SEUT-sopimuksen
166 artikla. Kyseisen määräyksen mukaan unioni toteuttaa ammatillista
koulutusta koskevaa politiikkaa, joka tukee ja täydentää jäsenvaltioiden
toimia, pitäen täysin arvossa jäsenvaltioiden vastuuta ammatillisen koulutuksen
sisällöstä ja järjestämisestä.
Näin ollen sovelletaan
SEUT-sopimuksen 153 tai 166 artiklaa sen mukaan, onko harjoittelu
palkallista vai ei.
SEUT-sopimuksen 153 artiklan
5 kohdan nojalla 153 artiklan määräyksiä ei sovelleta palkkoihin.
SEUT-sopimuksen 153 artiklan 5 kohta ei kuitenkaan estä palkan
avoimuuteen liittyvien ongelmien käsittelyä suosittelemalla, että kirjallisessa
harjoittelusopimuksessa mainitaan, maksetaanko palkkaa vai ei.
Tässä yhteydessä voidaan todeta liittymäkohta
muihin EU:n välineisiin, kuten työnantajan velvollisuudesta ilmoittaa
työntekijöille työsopimuksessa tai työsuhteessa sovellettavista ehdoista
annettuun direktiiviin 91/533/ETY. Kyseisen direktiivin 2 artiklassa
säädetään seuraavaa:
”1. Työnantaja on velvollinen antamaan – –
palkatun työntekijän – – tietoon työsopimuksen tai työsuhteen olennaiset
kohdat.
2. – – tarkoitettujen tietojen tulee
sisältää vähintään seuraavat asiat:– –
h) palkan perusosan suuruus, muut palkan
osat sekä se, kuinka usein palkka, johon työntekijä on oikeutettu, maksetaan –
–”.[15]
Myös ehdotuksessa direktiiviksi kolmansien maiden
kansalaisten maahantulon ja oleskelun edellytyksistä yrityksen sisäisen siirron
yhteydessä[16]
käsitellään palkkakysymystä työnantajan komennuskirjeeseen tai työsopimukseen
sisältyvänä osatekijänä.
Koulutus on EU:n
työllisyys- ja koulutuspolitiikkojen keskeinen tavoite. Se on myös erottamaton
osa SEUT-sopimuksen 45 artiklassa vahvistettua henkilöiden vapaata
liikkuvuutta, joka on perussopimuksessa suojattu perusvapaus. Harjoittelun
kansainvälisen ulottuvuuden vuoksi pelkillä yksittäisten jäsenvaltioiden toimilla
ei saavuteta ehdotuksen tavoitteita eli onnistuta kokonaisvaltaisesti
parantamaan EU:ssa suoritettavien harjoittelujaksojen laatua.
Joitakin oikeuksia ja
vapauksia, jotka voivat olla merkityksellisiä harjoittelua koskevien tulevien
toimien kannalta, sisältyy myös Euroopan unionin perusoikeuskirjaan,
erityisesti sen 21 artiklaan (Syrjintäkielto), 29 artiklaan (Oikeus
työnvälityspalveluihin), 31 artiklaan (Oikeudenmukaiset ja kohtuulliset
työolot ja työehdot) ja 32 artiklaan (Lapsityövoiman käytön kielto ja
nuorten suojelu työssä).
Toissijaisuusperiaate
Toissijaisuusperiaatetta sovelletaan, koska asia, jota ehdotus koskee,
ei kuulu unionin yksinomaiseen toimivaltaan.
Harjoittelujaksojen
tapauksessa EU:n laajuisella ratkaisulla on useita etuja:
(1)                   
Eri valtioiden eri elinten hyväksymissä tai
ehdottamissa laatua koskevissa ohjeissa viitataan laajalti samoihin seikkoihin,
joita pidetään avaintekijöinä harjoittelun laadun parantamisessa. Tämä
tarkoittaa, ettei harjoittelun laatua koskevien vaatimusten määrittely saisi
oleellisesti vaihdella kansallisten käytäntöjen tai paikallisten olosuhteiden
mukaan.
(2)                   
EU:n laajuisella ratkaisulla olisi
harjoittelijoiden liikkuvuuteen liittyviä etuja. Nuorten olisi helpompi
hyväksyä toisessa maassa suoritettava harjoittelu, jos olemassa olevat
vakiomuotoiset käytännöt tai säännöt antaisivat heille selkeän käsityksen
siitä, mitä he voivat odottaa.
(3)                   
Kokemus osoittaa, että koordinointiongelmien vuoksi
kansainvälisesti hyväksyttyjen laatustandardien määrittely voi tapahtua
nopeammin, jos ylikansalliset instituutiot koordinoivat ja tukevat sitä.
Jäsenvaltiot voisivat itsenäisesti toteuttaa
toimia harjoittelun laadun parantamiseksi. Käytännössä ne ovat kuitenkin
toistuvasti kehottaneet komissiota laatimaan harjoittelua koskevat laatupuitteet
(ks. mm. kolmen viimeksi kokoontuneen Eurooppa-neuvoston päätelmät:
joulukuu 2012, helmikuu 2013 ja kesäkuu 2013).
Tilanteessa, jossa sääntelykehykset poikkeavat
toisistaan, on hyvä muodostaa yhteinen näkemys siitä, mitä harjoittelu on ja
mitkä ovat sen vähimmäisvaatimukset. Tämä auttaa muotoilemaan jäsenvaltioiden
lähestymistapaa sääntelyyn, koska ehdotetut vaatimukset on tarkoitus ottaa
käyttöön kunkin jäsenvaltion oman sääntelyn kautta. Tällä tavoin EU voisi konkreettisesti auttaa jäsenvaltioita panemaan
täytäntöön Eurooppa 2020 ‑strategian työllisyyden
suuntaviivan 8, erityisesti ”laatimaan
järjestelmiä, joilla autetaan nuoria ja erityisesti sellaisia nuoria, joilla ei
ole työtä tai koulutuspaikkaa, löytämään ensimmäinen työpaikka,
harjoittelupaikka tai jatkokoulutusmahdollisuuksia, myös oppisopimuskoulutusta,
ja joilla nuorten työttömyyteen voidaan puuttua nopeasti”. Näin käsiteltäisiin yhtä rajatylittävän
liikkuvuuden keskeistä estettä – tiedon puutetta alalla, jolla sääntely on
hyvin hajanaista – ja suositus auttaisi vahvistamaan Erasmus+ ‑ohjelman[17] tarjoamaa tukea ja
EURES-verkoston[18]
kehittämistä.
Oikeasuhteisuus
Neuvoston suositus
mahdollistaa suhteellisuusperiaatteen tiukan noudattamisen: jäsenvaltioiden,
jotka ovat jo saattaneet ehdotetut takuut ja laadun osatekijät osaksi
lainsäädäntöään tai kansallisia käytäntöjä, ei tarvitse toteuttaa toimia.
Jäsenvaltiot voivat myös vapaasti arvioida, onko suotavaa mennä tässä
ehdotettuja harjoittelun laatupuitteita pitemmälle ja erityisesti sisällyttää niihin
myös vähimmäispalkkaa koskeva kysymys, jota ei käsitellä harjoittelun
laatupuitteissa.
4.           TALOUSARVIOVAIKUTUKSET
Ei sovelleta.
5.           LISÄTIEDOT
Ei sovelleta.
2013/0431 (NLE)
Ehdotus
NEUVOSTON SUOSITUS
harjoittelun laatupuitteista
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 153, 166 ja 292 artiklan,
ottaa huomioon Euroopan komission ehdotuksen,
sekä katsoo seuraavaa:
(1)       Nykyinen kriisi on koetellut
erityisen kovasti nuoria. Nuorisotyöttömyysaste on ollut viime vuosina
ennätyksellisen korkea useissa jäsenvaltioissa, eikä se näytä alentuvan
lyhyellä aikavälillä. Nuorten työllistymismahdollisuuksien ja tuottavuuden
edistäminen on avaintekijä heidän työmarkkinoille pääsyssään.
(2)       Sujuva siirtyminen
koulutuksesta työelämään on tärkeää, jotta voidaan parantaa nuorten
mahdollisuuksia työmarkkinoilla. On parannettava nuorten koulutusta ja
helpotettava heidän siirtymistään työelämään, jotta saavutetaan
Eurooppa 2020 ‑strategian yleistavoite, jonka mukaan työllisten
osuus 20–64-vuotiaista on 75 prosenttia vuoteen 2020 mennessä.
Jäsenvaltioiden työllisyyspolitiikan suuntaviivassa 8 jäsenvaltioita
kehotetaan laatimaan ”järjestelmiä, joilla autetaan nuoria, ja erityisesti
sellaisia nuoria, joilla ei ole työtä tai koulutuspaikkaa, löytämään
ensimmäinen työpaikka, harjoittelupaikka tai jatkokoulutusmahdollisuuksia, myös
oppisopimuskoulutusta, ja joilla nuorten työttömyyteen voidaan puuttua nopeasti”[19].
(3)       Viimeisten kahden
vuosikymmenen aikana työharjoittelusta on tullut nuorille tärkeä reitti
työmarkkinoille pääsyssä.
(4)       Varsinaisen työpaikan,
varsinkin tavallisesti nuorille tarjottavan ensimmäisen työpaikan,
korvaamisesta harjoittelujaksoilla – etenkin jos ne toistuvat – aiheutuu
sosioekonomisia kustannuksia. Erityisesti oppimissisällöltään niukat
huonolaatuiset harjoittelujaksot eivät myöskään lisää merkittävästi
tuottavuutta eivätkä anna myönteisiä viestejä. Sosiaaliset menot liittyvät myös
palkattomiin harjoitteluihin, jotka voivat rajoittaa huonommista lähtökohdista
tulevien uramahdollisuuksia.
(5)       Harjoittelun laadun ja
työllistymistulosten välisestä yhteydestä on näyttöä. Se, missä määrin
harjoittelusta on etua työelämään siirtymisessä, riippuu harjoittelun laadusta
tarkasteltaessa oppimissisältöä ja työehtoja. Laadukas harjoittelu tuo suoria
tuottavuusetuja, parantaa soveltuvuutta työmarkkinoille ja edistää liikkuvuutta
erityisesti vähentämällä sekä yrityksille että nuorille aiheutuvia haku- ja
välityskuluja.
(6)       Nuorisotakuun perustamisesta
annetussa neuvoston suosituksessa[20]
pyydetään jäsenvaltioita varmistamaan, että kaikille enintään 25-vuotiaille
nuorille tarjotaan laadukas työ-, jatkokoulutus-, oppisopimus- tai
harjoittelupaikka neljän kuukauden kuluessa työttömäksi joutumisesta tai
virallisen koulutuksen päättämisestä.
(7)       Eri tutkimuksissa ja
kyselyissä on ilmennyt, että laatuongelmat vaikuttavat huomattavan suureen
osaan harjoittelujaksoista, erityisesti sellaisiin, joissa oppi- tai
koulutuslaitos ei ole suoraan vastuussa harjoittelun oppimissisällöstä ja
työehdoista (niin kutsutut avointen markkinoiden harjoittelujaksot).
(8)       On näyttöä siitä, että
merkittävää osaa harjoittelijoista pyydetään tekemään vähäpätöisiä tehtäviä
ilman riittävää oppimissisältöä. Laadukkaassa harjoittelussa on tarjottava
vankka ja mielekäs oppimissisältö etenkin määrittämällä hankittavat
erityistaidot, valvomalla ja mentoroimalla harjoittelijaa sekä seuraamalla
hänen edistymistään.
(9)       Ongelmia on havaittu myös
työehdoissa, esimerkiksi pitkissä työajoissa, sosiaaliturvassa, terveys- ja
turvallisuusriskeissä tai työperäisissä riskeissä, siinä, että harjoittelusta
maksetaan pientä palkkaa ja/tai korvausta tai sitä ei makseta lainkaan,
harjoitteluun sovellettavaa lainsäädäntöä koskevan selkeän käsityksen
puuttumisessa sekä harjoittelun pitkittyneessä kestossa.
(10)     Harjoittelun sääntelyssä on
nykyään hyvin suurta vaihtelua unionissa. Jos sääntelyä on, siihen sisältyy
erilaisia laadun osatekijöitä tai erilaisia toteutuskäytäntöjä, ja joissakin
jäsenvaltioissa ja joillakin aloilla harjoittelu on pitkälti sääntelemätöntä.
Huomattava osuus harjoittelun tarjoajista käyttää harjoittelijoita halpana tai
jopa palkattomana työvoimana, mikä johtuu usein sääntelykehyksen tai ‑välineen
puuttumisesta tai harjoittelun työehtoihin ja oppimissisältöön liittyvän
avoimuuden puutteesta.
(11)     Harjoittelun laatupuitteet
tukevat harjoittelun työehtojen ja oppimissisällön parantumista. Harjoittelun
laatupuitteiden keskeinen osatekijä on kirjallinen harjoittelusopimus, josta
ilmenevät koulutustavoitteet, asianmukaiset työehdot, oikeudet ja
velvollisuudet sekä harjoittelun kohtuullinen kesto.
(12)     Tietojen puute on yksi
huonolaatuisten harjoittelujaksojen syy ja huomattavasti yleisempi ongelma
harjoittelussa kuin varsinaisessa työpaikassa. Harjoittelupaikkailmoitusten
avoimuusvaatimusten tiukentaminen auttaisi parantamaan työehtoja ja lisäämään
rajatylittävää liikkuvuutta.
(13)     Työmarkkinaosapuolilla on
keskeinen asema koulutuspolitiikan ja ‑ohjelmien suunnittelussa,
toteutuksessa ja seurannassa. Työmarkkinaosapuolten ja asiasta vastaavien
viranomaisten välisellä yhteistyöllä voitaisiin pyrkiä tarjoamaan nuorille
kohdennettua tietoa mahdollisista uravaihtoehdoista ja työmarkkinoilla
tarvittavista taidoista sekä harjoittelijoiden oikeuksista ja vastuista.
Työmarkkinaosapuolet voivat helpottaa myös harjoittelun laatupuitteiden
toteutusta etenkin laatimalla ja asettamalla saataville erityisesti
mikroyritysten käyttöön tarkoitettuja ja niiden erityistarpeisiin sovitettuja
yksinkertaisia ja lyhyitä harjoittelusopimusmalleja. Euroopan
työmarkkinaosapuolet totesivat heinäkuussa 2013 esittämissään
nuorisotyöllisyyden toimintapuitteissa, että komissio aikoo laatia ehdotuksen
neuvoston suositukseksi eurooppalaisista harjoittelun laatupuitteista, ja
ilmoittivat tukevansa jäsenvaltioiden toimia harjoittelun laadun
parantamiseksi.
(14)     Yhtenä haasteena on lisätä
harjoittelijoiden rajatylittävää liikkuvuutta unionissa todellisten
eurooppalaisten työmarkkinoiden edistämiseksi. Nykyinen sääntelyn kirjavuus
estää harjoittelijoiden rajatylittävän liikkuvuuden kehittymistä. Lisäksi
joissakin tapauksissa harjoittelijoiden rajatylittävän liikkuvuuden
hallinnollisten ja oikeudellisten esteiden on todettu vaikuttavan useisiin
vastaanottaviin jäsenvaltioihin. Tarjoamalla viitteeksi tarkoitettuja
standardeja ja ohjeita harjoittelun laatupuitteet helpottavat kansainväliseen
harjoitteluun pääsyä.
(15)     Harjoittelun laatupuitteiden
kehittäminen lisää avoimuutta. Se tukee myös EURES-portaalin laajentamista
koskemaan myös työharjoittelua ja helpottaa siten liikkuvuutta sekä auttaa
vahvistamaan Erasmus+ ‑ohjelmasta annettavaa tukea harjoittelijoiden
liikkuvuudelle.
(16)     EU:n rahastoista voidaan
myöntää rahoitustukea jäsenvaltioiden ohjelmille, joilla edistetään nuorten
työharjoittelua ja tarjotaan heille harjoittelupaikkoja. Lisäksi
nuorisotyöllisyysaloitteessa tuetaan harjoittelua nuorisotakuun yhteydessä.
Tuki kohdistuu nuorisotyöttömyydestä eniten kärsiviltä unionin alueilta
tuleviin nuoriin, ja sitä yhteisrahoitetaan Euroopan sosiaalirahastosta (ESR)
ohjelmakaudella 2014–2020. Sekä ESR:n että nuorisotyöllisyysaloitteen
avulla voidaan lisätä jäsenvaltioiden harjoittelujärjestelmien määrää ja
parantaa niiden laatua. ESR:sta ja nuorisotyöllisyysaloitteesta voitaisiin
mahdollisesti myöntää rahoitusta harjoittelusta aiheutuviin kuluihin ja
tiettyjen edellytysten täyttyessä myös osaan palkasta. Niistä voidaan myöntää
tukea myös nuorten harjoittelun ulkopuolella mahdollisesti suorittamaan muuhun
koulutukseen, esimerkiksi kielikursseihin.
(17)     Komissio on käynnistänyt
erityisen ESR:n teknisen tuen ohjelman, jossa jäsenvaltioita autetaan
perustamaan harjoittelujärjestelmiä ESR:n tuella. Kyseisessä ESR:n teknisen
tuen ohjelmassa tarjotaan strategista, toimintaan liittyvää ja poliittista
neuvontaa kansallisille ja alueellisille viranomaisille, jotka harkitsevat
uusien harjoittelujärjestelmien perustamista tai nykyisten järjestelmien
uudistamista.
(18)     Neuvosto totesi
nuorisotyöllisyyttä koskevasta jäsennellystä vuoropuhelusta toukokuussa 2011
antamassaan päätöslauselmassa, että ”on suotavaa luoda laadukkaat puitteet
harjoittelujaksoja varten näistä kokemuksista saatavan koulutuksellisen hyödyn
takaamiseksi”.
(19)     Kesäkuussa 2011
kokoontuneen neuvoston päätelmissä nuorten työllisyyden edistämisestä Eurooppa 2020
‑tavoitteiden saavuttamiseksi komissiota kehotettiin antamaan ohjeet
laadukkaiden harjoittelujaksojen yleisedellytyksistä harjoittelujaksojen laatua
koskevan viitekehyksen avulla.[21]
(20)     Euroopan parlamentti kehotti
kesäkuussa 2012 työllistävää elpymistä koskevasta tavoitteesta antamassaan
päätöslauselmassa[22] komissiota tekemään mahdollisimman pian ”ehdotuksen neuvoston
suositukseksi harjoittelua koskevista laatupuitteista” sekä määrittelemään
”vähimmäisnormit, joilla tuetaan laadukkaan harjoittelun järjestämistä ja
käynnistämistä”.
(21)     Kesäkuussa 2012
kokoontunut Eurooppa-neuvosto kehotti komissiota tarkastelemaan EURES-portaalin
hyödyntämismahdollisuuksia työharjoittelussa.[23]
(22)     Joulukuussa 2012
annetuissa Eurooppa-neuvoston päätelmissä komissiota kehotettiin ”nopeasti
viimeistelemään harjoittelun laatupuitteet”.
(23)     Joulukuussa 2012
esitetyssä nuorisotyöllisyyspaketissa komissio aloitti työmarkkinaosapuolten
kuulemisen harjoittelun laatupuitteista. EU:n työmarkkinaosapuolet ilmoittivat
komissiolle vastauksissaan, etteivät ne aio aloittaa SEUT-sopimuksen
154 artiklan nojalla neuvotteluja riippumattomasta sopimuksesta.[24] 
(24)     Kesäkuussa 2013
kokoontunut Eurooppa-neuvosto vahvisti, että ”harjoittelun laatupuitteet olisi
otettava käyttöön vuoden 2014 alussa”.
(25)     Laatupuitteet ovat tärkeä
viitekohta määriteltäessä nuorisotakuun perustamisesta annetussa neuvoston
suosituksessa tarkoitettu laadukkaan harjoittelupaikan tarjoaminen.
(26)     Vuotuisen
kasvuselvityksen 2014[25] mukaan ”on ratkaisevan tärkeää, että – –koulutuksesta työelämään
siirtymistä helpotetaan erityisesti lisäämällä laadukkaiden harjoittelu- tai
oppisopimuspaikkojen tarjontaa”.
(27)     Tässä suosituksessa
harjoittelulla tarkoitetaan rajallista työharjoitteluaikaa, josta harjoittelija
ja harjoittelun tarjoaja ovat tehneet sopimuksen, jossa ei ole osallisena
kolmatta osapuolta ja johon sisältyy oppimista, jotta harjoittelija saa
käytännön kokemusta ennen varsinaista työsuhdetta (”avointen markkinoiden”
harjoittelujaksot). 
(28)     Tämän suosituksen olisi
katettava kaikki – sekä palkalliset että palkattomat – ”avointen markkinoiden”
harjoittelujaksot.
(29)     Tämä suositus ei koske
harjoittelujaksoja, jotka ovat osa akateemisia opinto-ohjelmia tai virallista
koulutusohjelmaa tai ammattikurssia. Suosituksen soveltamisalaan eivät kuulu
harjoittelujaksot, joiden sisällöstä säädetään kansallisessa lainsäädännössä ja
joiden suorittaminen on yliopistotutkinnon tai tietyn ammatin (esim. lääkäri ja
arkkitehti) harjoittamisen edellytyksenä.
SUOSITTELEE, ETTÄ JÄSENVALTIOT:
(1)                   
parantavat avointen markkinoiden
harjoittelujaksojen laatua erityisesti oppimissisällön ja työehtojen osalta,
jotta voidaan helpottaa nuorten siirtymistä koulutuksesta työelämään,
sisällyttämällä lainsäädäntöönsä tai kansalliseen käytäntöönsä seuraavat
harjoittelun laatupuitteita koskevat periaatteet:         

Kirjallisen harjoittelusopimuksen tekeminen
(2)                   
vaativat, että harjoittelu perustuu harjoittelijan
ja harjoittelun tarjoajan välillä ennen harjoittelua tehtyyn kirjalliseen
sopimukseen;
(3)                   
varmistavat, että harjoittelusopimuksesta ilmenevät
suositusten 4–12 mukaisesti koulutustavoitteet, työehdot, maksaako harjoittelun
tarjoaja harjoittelijalle palkkaa tai korvausta, sovellettavasta EU:n ja
kansallisesta lainsäädännöstä johtuvat sopimuspuolten oikeudet ja velvoitteet
sekä harjoittelun kesto;

Oppimistavoitteet
(4)                   
edistävät oppimissisältöä koskevia parhaita
käytäntöjä, jotta nuoria voidaan auttaa hankkimaan käytännön kokemusta ja
merkityksellisiä taitoja; harjoittelijalle osoitettujen tehtävien olisi
mahdollistettava näiden tavoitteiden saavuttaminen;
(5)                   
kannustavat harjoittelun tarjoajia nimeämään
harjoittelijalle henkilökohtaisen ohjaajan, joka opastaa harjoittelijaa hänelle
osoitetuissa työtehtävissä sekä seuraa hänen edistymistään;

Työehdot
(6)                   
varmistavat, että sovellettavasta EU:n ja
kansallisesta lainsäädännöstä johtuvia harjoittelijoiden oikeuksia ja heidän
työehtojaan, myös viikoittaiseen enimmäistyöaikaan, päivittäisiin ja
viikoittaisiin vähimmäislepoaikoihin sekä vähimmäislomaoikeuksiin sovellettavia
rajoituksia noudatetaan;
(7)                   
vaativat harjoittelun tarjoajia selventämään
terveys- ja tapaturmavakuutuksen sekä sairausloman kattavuutta;
(8)                   
varmistavat, että harjoittelusopimuksesta ilmenee,
sovelletaanko palkkaa ja/tai korvausta, ja jos sovelletaan, palkan ja/tai
korvauksen määrä;

Oikeudet ja velvollisuudet
(9)                   
varmistavat, että harjoittelusopimuksessa mainitaan
harjoittelijan ja harjoittelun tarjoajan oikeudet ja velvollisuudet ja
tarvittaessa harjoittelun tarjoajan salassapitomenettelyt ja
immateriaalioikeuksien omistus;

Kohtuullinen kesto
(10)               
varmistavat, että harjoittelun kesto on
kohtuullinen, yleensä enintään kuusi kuukautta, lukuun ottamatta tapauksia,
joissa pitempi kesto on perusteltua, kuten työpaikan sisäisissä
harjoitteluohjelmissa tai toisessa jäsenvaltiossa suoritettavissa
harjoittelujaksoissa;
(11)               
selventävät, missä olosuhteissa ja minkä
edellytysten täyttyessä harjoittelua voidaan jatkaa tai se voidaan uusia
alkuperäisen harjoittelusopimuksen päätyttyä;
(12)               
kannustavat käytäntöön, jossa
harjoittelusopimuksessa täsmennetään, että joko harjoittelija tai harjoittelun
tarjoaja voi irtisanoa sopimuksen ilmoittamalla siitä kirjallisesti kaksi
viikkoa aiemmin;

Harjoittelun asianmukainen tunnustaminen
(13)               
kannustavat harjoittelun tarjoajia todistamaan
harjoittelun aikana hankitut tiedot, taidot ja osaamisen todistuksella tai
suosituskirjeellä;

Avoimuutta koskevat vaatimukset
(14)               
varmistavat, että harjoittelun tarjoajat
sisällyttävät harjoittelupaikkailmoituksiin tiedot harjoittelun ehdoista,
erityisesti siitä, sovelletaanko palkkaa ja/tai korvausta ja sosiaaliturvaa,
sekä huolehtivat siitä, että työvoimapalveluissa sovelletaan avoimuutta
koskevia vaatimuksia ja asianmukaista uraohjausta;

Työmarkkinaosapuolet
(15)               
edistävät työmarkkinaosapuolten aktiivista
osallistumista harjoittelun laatupuitteiden toteutukseen;
Rajatylittävä harjoittelu
(16)               
helpottavat harjoittelijoiden rajatylittävää
liikkuvuutta Euroopan unionissa muun muassa selkeyttämällä avointen
markkinoiden harjoittelua koskevaa kansallista sääntelykehystä ja laatimalla
selkeitä sääntöjä, jotka koskevat harjoittelijoiden vastaanottamista muista
jäsenvaltioista ja harjoittelijoiden lähettämistä muihin jäsenvaltioihin, sekä
vähentämällä hallinnollisia muodollisuuksia;
(17)               
edistävät laajennetun EURES-verkoston käyttöä ja
harjoittelua koskevien tietojen vaihtoa EURES-portaalin kautta sekä kannustavat
työvoimapalveluja lataamaan harjoittelupaikat EURES-portaaliin;

Euroopan rakenne- ja investointirahastojen käyttö
(18)               
hyödyntävät Euroopan rakenne- ja
investointirahastoja eli Euroopan sosiaalirahastoa ja Euroopan
aluekehitysrahastoa seuraavalla ohjelmakaudella 2014–2020 sekä tapauksen
mukaan nuorisotyöllisyysaloitetta, jotta voidaan lisätä harjoittelujen määrää
ja parantaa niiden laatua muun muassa asianosaisten sidosryhmien kanssa
luotavien tehokkaiden kumppanuuksien avulla;

Harjoittelun laatupuitteiden toteutus
(19)               
toteuttavat harjoittelun laatupuitteet
mahdollisimman pian, viimeistään vuoden 2014 lopussa;
(20)               
nimeävät toteutuksesta vastaavat viranomaiset ja
tiedottavat komissiolle, miten harjoittelun laatupuitteet on toteutettu;
(21)               
edistävät työvoimapalvelujen, koulutuslaitosten ja
koulutuksen tarjoajien aktiivista osallistumista harjoittelun laatupuitteiden
toteutukseen.

PANEE MERKILLE, ETTÄ KOMISSIO AIKOO: 

(22)               
edistää jäsenvaltioiden, työmarkkinaosapuolten ja
muiden sidosryhmien kanssa tehtävää tiivistä yhteistyötä, jotta tämä suositus
voidaan panna pikaisesti täytäntöön;
(23)               
seurata harjoittelun laatupuitteiden toteutusta
tämän suosituksen mukaisesti ja analysoida toteutettavien toimintalinjojen
vaikutusta;
(24)               
raportoida jäsenvaltioilta saatujen tietojen
pohjalta tämän suosituksen täytäntöönpanon edistymisestä;
(25)               
tehdä yhteistyötä jäsenvaltioiden,
työmarkkinaosapuolten, työllisyyspalvelujen, nuorisojärjestöjen ja
harjoittelijoiden järjestöjen kanssa tämän suosituksen edistämiseksi;
(26)               
kannustaa jäsenvaltioita hyödyntämään Euroopan
sosiaalirahastoa ja Euroopan aluekehitysrahastoa tai Euroopan muita rahastoja
ohjelmakaudella 2014–2020 sekä tukea niitä näiden rahastojen
hyödyntämisessä, myös edistämällä parhaiden käytäntöjen vaihtoa jäsenvaltioiden
välillä, jotta voidaan lisätä harjoittelujen määrää ja parantaa niiden laatua;
(27)               
jatkaa toimiaan kansainvälisen harjoittelun
tarjonnan lisäämiseksi Erasmus+ ‑ohjelmassa;
(28)               
työskennellä yhdessä jäsenvaltioiden kanssa
harjoittelujen sisällyttämiseksi EURES-portaaliin ja perustaa verkkosivu, jolla
käsitellään harjoittelua koskevia kansallisia sääntelykehyksiä.
Tehty Brysselissä
                                                                       Neuvoston
puolesta
                                                                       Puheenjohtaja
[1]               COM(2012) 727 final, 5.12.2012.
[2]               COM(2012) 728 final, 5.12.2012.
[3]               EP 2009/2221(INI), 6.7.2010 ja
päätöslauselma 2012/2647(RSP).
[4]               Eurooppa-neuvoston joulukuussa 2012,
helmikuussa 2013 ja kesäkuussa 2013 antamat päätelmät.
[5]               SWD(2012) 407 final, 5.12.2012.
[6]               Yhdistyneen kuningaskunnan matalapalkkakomitea (Low Pay
Commission) totesi kansallista vähimmäispalkkaa koskevassa raportissaan (2011),
että harjoittelusta on tosiasiallisesti tulossa edellytys yhä useampien
työpaikkojen saannille. 
[7]               Yhdistyneen kuningaskunnan matalapalkkakomitea viittaa
vuoden 2013 raportissaan ”laajalle levinneeseen käytäntöön, jossa työltä
vaikuttavista tehtävistä ei makseta vähimmäispalkkaa”.
[8]               Vuoden 2013 Eurobarometri-tutkimuksessa ilmeni,
että ainoastaan 9 prosenttia harjoitteluista suoritettiin ulkomailla.
[9]               www.consilium.europa.eu/uedocs/cms_Data/docs/pressdata/en/ec/131388.pdf
[10]             COM(2012) 729 final, 5.12.2012.
[11]             Neuvoston suositus nuorisotakuun perustamisesta,
2013/C 120/01, 22.4.2013.
[12]             Oppimissisällössä voidaan muun muassa tarjota
perehdyttämiskoulutusta, selvittää/kuvailla selkeästi organisaation työtä ja
taustalla olevia seikkoja alalla sekä nimetä mentori, joka seuraa
harjoittelijan työskentelyä ja ohjaa häntä.
[13]             SWD(2012) 407 final, 5.12.2012.
[14]             SWD(2013) 495 final, 4.12.2013.
[15]             Saman direktiivin 3 artiklassa edellytetään, että
kyseiset tiedot annetaan työntekijälle kirjallisina viimeistään kahden
kuukauden kuluessa työsuhteen alkamisesta.
[16]             KOM(2010) 378 lopullinen, 13.7.2010.
[17]             Erasmus+ on 1. tammikuuta 2014 alkava koulutus-, nuoriso-
ja urheilualan uusi EU:n rahoitusohjelma. Ohjelma on rakenteeltaan uudistettu
ja yksinkertaistettu, ja siinä yhdistyvät alan nykyiset rahoitusohjelmat, kuten
elinikäisen oppimisen ohjelma (Comenius, Leonardo, Erasmus, Grundtvig ja
poikittaisohjelmat), Youth in action ‑nuorisotoimintaohjelma, Jean
Monnet, Tempus ja Erasmus Mundus.
[18]             EURES on Euroopan komission ja jäsenvaltioiden
työnvälityspalveluiden välinen yhteistyöverkosto. EURES-portaali välittää
työntekijöille, työnantajille ja pian myös harjoittelijoille tietoa työ- ja
harjoittelupaikoista ja koulutusmahdollisuuksista kaikkialla Euroopassa.
[19]             Neuvoston päätös jäsenvaltioiden työllisyyspolitiikan
suuntaviivoista, 2010/707/EU, 21.10.2010.
[20]             Neuvoston suositus nuorisotakuun perustamisesta,
2013/C 120/01, 22.4.2013.
[21]             Neuvoston päätelmät 11838/11 ”Nuorten työllisyyden edistäminen
Eurooppa 2020 ‑tavoitteiden saavuttamiseksi”, 17.6.2011.
[22]             Päätöslauselma 2012/2647(RSP).
[23]             EUCO 76/12, 28. ja 29.6.2012.
[24]             COM(2012) 727 final, 11.12.2012.
[25]             COM(2013) 800 final, 13.11.2013.